Primăria Sectorului 1 şi Ministerul Sănătăţii au semnat, miercuri, un protocol pentru relocarea Spitalului Floreasca a Spitalului de Arşi, pe un teren de peste şapte hectare, pe şoseaua Bucureşti-Târgovişte.

”Am constatat, împreună cu managerul spitalului, împreună cu primăria, care este administratorul celor două clădiri, că, practic orice posibilitate de extindere, orice posibilitate de îmbunătăţire a circuitelor a fost depăşită la nivelul Spitalului Floreasca, iar la nivelul Spitalului de Arşi, după cum ştiţi, s-au făcut renovări la secţia de Terapie Intensivă şi în rest, mare lucru nu se mai poate face. ”, a declarat ministrul Sănătăţii, Florian Bodog.

Costurile se ridică la peste 200 de milioane de euro, banii fiind alocaţi integral din bugetul Primăriei Sectorului 1.

Bugetul primăriei este destul de mare să-şi permită asigurarea unor sume pentru construirea unui spital, undeva la 200 – 250 de milioane de euro, cu toate dotările. (…) Suntem în linie dreaptă şi putem să ne apucăm de treabă. Împreună cu ministerul Sănătăţii”, a declarat primarul Sectorului 1, Dan Tudorache.